Ce a pățit un ploieștean după ce a sunat la 112 să reclame că vecinul își bătea nevasta

Un ploieștean a fost amendat de poliție cu 500 de lei și a primit avertisment din partea instanțelor după ce a sunat la 112 în februarie anul trecut să reclame că un vecin de bloc își snopea nevasta, potrivit motivărilor consultate de G4media.ro. Omul a dorit ca întreaga poveste să se afle, dar a ținut ca identitatea să îi fie protejată.

Cum s-a petrecut totul. În februarie anul trecut, ploieșteanul a alertat poliția pentru că din apartamentul vecin se auzeau certuri și zgomote puternice. El spune că nu era prima oara când vecinul își bătea nevasta. De data asta, a sunat la 112, temându-se pentru viața femeii. Când echipajul de poliție a bătut la ușa apartamentului de unde se auzea zgomot, gălăgia a încetat brusc. Polițiștii au plecat fără alte verificări. Peste câteva zile însă, reclamantul a primit o amendă de 500 de lei pentru că a sesizat organele în mod nejustificat.

Omul a făcut reclamație întâi la poliție, apoi la instanță. A adus ca probe mărturia soției sale și faptul că pe înregistrarea apelului de la 112 se auzeau zgomotele din apartamentul vecin.

Judecatoria Ploiești a anulat amenda, însă i-a aplicat un avertisment. Nemulțumită, Poliția a formulat apel, motivând că astfel de situații ”duc la încurajarea și determinarea cetățenilor de a săvârși aceste fapte”, însă Tribunalul Prahova l-a respins și a menținut decizia judecătoriei. Instanțele au argumentat că procesul verbal al poliției de constatare la fața locului se bucură de prezumția de legalitate.

”Pentru a constata dacă un apel este fals sau abuziv trebuie făcută o minimă cercetare, în special când e vorba despre viaţa unui om”, spune avocatul ploieșteanului, Răzvan Stănciulescu.

”Avem nevoie de o dezbatere pe această temă. Pentru că undeva în Ploieşti, într-un apartament, o femeie mănâncă bătaie soră-cu-moartea, iar vecinul, care aude de fiecare dată zgomotele, nu mai sună la 112, de frică să nu ia amendă de la Poliţie!”, a scris avocatul pe o rețea de socializare.